Gandia rebrà una subvenció de 409.400 euros del Fons de Cooperació Municipal de la Generalitat
19 febrer 2018

## Gandia rebrà una subvenció de 409.400 euros del Fons de Cooperació Municipal de la Generalitat19 febrer 2018Última actualització: 14 juliol 2025

![](../gestion/img/_AO_4666-copia.jpg)  
  

La **vicealcaldessa de Gandia, Lorena Milvaques**, ha anunciat aquest matí dues noves ajudes que rebrà la nostra ciutat. En primer lloc, la secretaria autonòmica de Presidència atorgarà una subvenció de 409.400 € procedents del Fons de Cooperació Municipal. _“Aquesta quantitat se suma als 770.000 € que també rebrem de la Diputació de València, dins el programa SOM, per a invertir-los en serveis i obres municipals. El que ens demostra la bona sintonia i el treball conjunt entre l’Ajuntament, la Generalitat i la Diputació, així com la nova filosofia i política d’igualtat en el repartiment de les ajudes o l’autonomia municipal a l’hora de decidir on s’inverteixen les ajudes”_.  

    Milvaques també ha comunicat que Gandia rebrà 76.681 € en ajudes directes de la Diputació de 2017 per a compensar els danys causats a la nostra ciutat pels temporals de pluges de 2016.

    D’altra banda, el **co-portaveu del Govern, José Manuel Prieto**, ha informat dels principals punts tractats a la Junta de Govern de la Ciutat de Gandia de hui dilluns. Així, ha destacat l’inici de quatre expedients de contractació que corresponen a la regularització i millora de diferents serveis.

    En primer lloc, es traurà a licitació pública el contracte de serveis consistent en el manteniment i conservació de les instal·lacions de protecció contra incendis dels edificis i dependències de l’Ajuntament. Això permetrà actualitzar les infraestructures contra incendis. S’hi actuarà en tota la xarxa, però es prioritzarà el poliesportiu, el CEEP Enric Valor, el CEIP Joan XXIII i l’Escola Infantil Municipal del Centre Històric. El pressupost de licitació és de 214.876,03 € (53.719,01 a l’any) durant 4 anys, prorrogable fins a 1 any màxim.

**Unificació de les assegurances**

La unificació de les assegurances dels béns que integren el patrimoni de Gandia en un únic contracte era una assignatura pendent de l’Ajuntament des de fa algunes legislatures. Per això s’ha tret a licitació amb un pressupost de 150.000 € (75.000 a l’any), durant 2 anys, amb possibilitat de prorrogar-lo 2 anys més.

   Una altre contracte que es licitarà és el relatiu als treballs de serralleria metàl·lica a instal·lacions municipals per valor de 150.000 € durant 1 any, prorrogable a un altre.

    Finalment, es traurà a concurs un contracte que ha estat funcionant molt bé i que ha tingut molt bona resposta per part dels centres educatius de la ciutat, el del servei de manteniment de col·legis i escoles infantils de Gandia. El pressupost és de 232.000 € per a un període de 2 anys, amb possibilitat de pròrroga durant 2 anys més.

_“Aquests i altres processos posats en marxa en dóna una idea del volum de gestió que està assumint la maquinària de l’Ajuntament en pro de millorar la qualitat dels serveis públics que prestem”,_ ha conclòs Prieto.

[Twittear](https://twitter.com/share)